12 April: Staan jou naam in die Here se “Who is Who”?. - Jan van der Watt - www.bybelkennis.co.za
by Mitch Kalp · Published 12/04/2017 · Updated 28/03/2017
Luk 20:27-21:4 (fokus 21:1-4)
Daar is ŉ boek met die naam: “Who’s Who in the world”. Die boek het beskrywings in van mense wat die moeite werd is om van te weet – die mense wat in die lewe sukses agter hulle name kan skryf.
God het ook ŉ “Who is Who?” van mense wat dit in sy oë gemaak het. Ons lees van so inskrywing in 21:1-4… en verrassend is dit nie een of ander miljoenêr of groot politikus van Jerusalem nie. Dit is ŉ eenvoudige, arm vroutjie wat ongemerk by die tempel se kollektebord verbygestap en net ŉ paar sent daar ingegooi het.
Die Here sien juis vir haar tussen die massa malende mense by die tempel raak en haar naam word in sy “Who is Who?” aangeteken. Wat het sy gedoen om dit reg te kry? Sy het vir die Here – sonder pretensie – alles gegee wat sy gehad het. Haar lewe was totaal in sy hande.
Die Here kies ons nie vir ons status of rykdom of sukses nie. Dit is buitendien dinge wat Hy vir ons gegee het. Hy kies ons vir wat ons vir Hom kan gee – ons alles. Vir sulkes is daar plek in God se “Who is Who?”
Staan jou naam daarin?